રાજ્યમંત્રી હરિભાઈ વિસરી ગયા લાગે છે કે બિહાર વિધાનસભાની ચૂંટણી પહેલાં અનામત પ્રથાની સમીક્ષા કરવાની વાત કરનાર આરએસએસના વડા મોહનજી ભાગવતના એકમાત્ર નિવેદનના પ્રતાપે ભાજપ બિહારમાં વિધાનસભાની ચૂંટણી હારી ગયો હતો. એ પછી પોતાની ઓબીસી વડાપ્રધાન તરીકેની ઓળખને પસંદ કરનાર નરેન્દ્ર મોદીએ વારંવાર ખાતરી આપવી પડી હતી કે અનામત પ્રથાને કોઈ કાઢી નહીં શકે. આરએસએસની પ્રતિનિધિસભાના ૧૯૮૧ના ઠરાવમાં ભલે અનામત નામની કાખઘોડીને ફગાવી દેવાની ત્વરા દર્શાવાઈ હોય પણ દલિતો અને આદિવાસીઓની અનામતની દૂર કરવાની વાત કરવાની હિંમત કરાઈ નથી. એ વેળા ઓબીસી અનામત હજુ અમલમાં આવી નહોતી. ભાજપ સત્તાથી જોજન દૂર હતો એટલે અનામતના અમલને મતના રાજકારણ સાથે જોડવાની વાતો ખૂબ થતી હતી, પરંતુ વર્તમાન સમયમાં અનામત દૂર કરવાની કે અનામતના રાજકીય કારણોસર અમલને વખોડવાની હિંમત ભાજપમાં નથી.